Jy het potensiaal (...gehad)! Wanneer verander ons woorde vanaf “jy het potensiaal,” tot: “jy het potensiaal gehad?” Een keer moes iemand wat ek ken ‘n onderhoud voer met ‘n dinamiese oorsese kerkleier. Na die tyd sê dié toe vir hom: “You have a lot of potential.” Dadelik sê hy dankie, waarop die ander persoon sê dit was nie eintlik as ‘n kompliment bedoel nie. Toe voeg hy by dat as jy net maar potensiaal het, dan is jy eintlik in groot moeilikheid. Dit is daardie ingeboude kapasiteite wat die Here aan jou gegee het wat so vinnig en effektief bereik moet word. Anders is jy op die ou end dalk niks anders as daardie kneg in Jesus se gelykenis in Matteus 25:14-30 wat sy talente versteek het en uiteindelik opgeëindig het met presies dit wat hy by sy meester ontvang het nie. So het die Here dit nooit bedoel nie. As ons ons lewens afsluit met presies dieselfde potensiaal as waarmee Hy ons die wêreld laat inkom het, het ons ‘n vermorste lewe geleef.